Borgtog toegestaan aan werknemer wat bejaarde glo stamp‘n Skermskoot uit die video van die voorval by die Ons Tuiste-sentrum in Bloemfontein. (Video: Facebook) Die kombuiswerker van Phelandaba by Bloemfontein wat vandeesweek in hegtenis geneem is nadat sy na bewering ŉ bejaarde inwoner van die Ons Tuiste-oord vir bejaardes só hard gestamp het dat sy ŉ noodoperasie aan haar arm moes ondergaan, is Donderdag op borgtog van R1 000 vrygelaat. Cynthia Lebea (55) het vanoggend vlugtig in die Bloemfontein-landdroshof verskyn op aanklagte van aanranding met die doel om ernstig te beseer waartydens landdros Piet Bester die beskuldigde se aansoek om borgtog toegestaan het. Charl Devenish, die 79-jarige Elize Devenish se seun, het dié inligting aan Maroela Media bevestig. “Ons het gedink borgtog gaan toegestaan word. Dit is maar die pad wat die gereg moet loop,” het hy gesê. Dít volg nadat kringtelevisiebeeldmateriaal vroeër vandeesweek aan die lig gekom het waarin daar gesien kan word hoe Devenish hulpeloos op die vloer lê nadat die kombuiswerker haar so hard gestamp het dat sy op die vloer geval en ŉ been in haar gewrig gebreek het. Die bejaarde lê op die vloer terwyl die werker dan bloot met haar take aangaan. Maroela Media het vroeër berig Elize het ná ontbyt ŉ houer met jogurt wat op een van die tafels agtergebly het, klaarblyklik sonder toestemming geneem. “Een van die kombuispersoneellede het haar beetgekry en sy het op die grond geval. Sy het my ma net daar gelaat en toe ŉ suster gaan roep wat haar eintlik ook maar net daar gelos het,” het gesê. Elize Devenish (79) na die voorval. (Foto: verskaf) “Die suster het haar uiteindelik opgehelp en toe staan my ma maar daar. Jy kan sien [op die beeldmateriaal] sy is heeltemal verslae en uit die veld geslaan. Sy het daarna maar self aangesukkel na haar kamer.” Elize het haar seun gekontak en hy is onmiddellik na die sentrum, waar die bestuur onderneem het om die voorval te ondersoek. Hy het ook ŉ klagte by die polisie aanhangig gemaak waarna Lebea in hegtenis geneem is. Ons Tuiste is ŉ deel van die Engo-welsynsorganisasie. Dié organisasie het intussen gesê dissiplinêre verhore is reeds gehou en uitspraak sal te gelegener tyd gelewer word. “Dit was ŉ geïsoleerde voorval wat hoogs onaanvaarbaar is. Die veiligheid van alle Engo-inwoners is top-prioriteit. “Engo sien die insident in ŉ ernstige lig en die versorging en belang van inwoners word met die nodige erns bejeën. Engo tree in alle gevalle onmiddellik op en tref alle moontlike maatreëls om insidente soos hierdie te voorkom.” Die organisasie het gesê hy sal ook ten volle saamwerk met enige ondersoek wat na die voorval ingestel word. Volgens Charl gaan dit beter met sy ma waar sy tans in die tehuis aansterk. “Dit gaan al beter met haar gemoedstoestand. Haar beserings sal egter ŉ rukkie neem om te genees.” Die saak is uitgestel tot 20 Junie.